ECF ออกหุ้นกู้ 200 ลบ. ชูดอกเบี้ย 6.75% ระดมทุนเพิ่มสภาพคล่อง-ลงทุนขยายธุรกิจ
ECF ออกหุ้นกู้ 200 ลบ. ชูดอกเบี้ย 6.75% ระดมทุนเพิ่มสภาพคล่อง-ขยายธุรกิจ เตรียมขายให้สถาบัน-รายใหญ่ 19-21 มี.ค.
7 มี.ค. 2562

บริษัท อีสต์โคสท์เฟอร์นิเทค จำกัด (มหาชน) หรือ ECF ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2562 มูลค่าไม่เกิน 200 ล้านบาท อายุ 2 ปี ครบกำหนดไถ่ถอนปี พ.ศ.2564 มีอัตราดอกเบี้ยคงที่ร้อยละ 6.75 ต่อปี ชำระทุกๆ 3 เดือน ตลอดอายุหุ้นกู้
โดยจะเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อ 19-21 มี.ค.62 โดยมีบล.คันทรี่ กรุ๊ป และ บล.เออีซี เป็นผู้จัดการการจัดจำหน่ายหุ้นกู้ ทั้งนี้บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้เพื่อใช้เพิ่มสภาพคล่อง และ/หรือใช้ชำระคืนหนี้ และ/หรือใช้เป็นเงินลงทุนในการขยายธุรกิจของบริษัท
ส่วนอันดับความน่าเชื่อถือของผู้ออกหุ้นกู้ที่ BB+ แนวโน้ม Stable โดยบริษัท ทริสเรทติ้ง จำกัด เมื่อวันที่ 25 ก.ค.61